**Nigerian Antenatal Orientation (Yorùbá Text)**

Nínú àgọ ara wa tí a bá ti lóyún, òhun ló ṣe máa ń dàbí ẹni pé ẹlòmíì á wò wí pé bí àìsàn ṣe ń ṣe òun, òun ò tilẹ̀ wá gbádùn rara. Ṣùgbọ́n ó ní ìpele ìpele tó sì fi jẹ́ wí pé ǹkan tí a máa rí nínú àgọ ara wa ó yátọ̀ síra wọn. Oṣù mẹ́ta àkọ́kọ́ tí a bá lóyún, ó ní bí ara wa ṣe máa wà. Oṣù mẹ́ta kejì, ó ní bí ara wa ṣe máa wà. Oṣù mẹ́ta tó parí, ó ní bí ara wa ṣe máa wà, pàápàá jùlọ àwa tí a jẹ́ alákọ̀bí.

Oṣù mẹ́ta àkọ́kọ́, kí ni àwọn ǹkan tí a máa ń rí gẹ́gẹ́ bí àpẹẹrẹ? Ẹlòmíì lè ri wí pé:

1. Nǹkan oṣù ò ní wá

2. Ẹlòmíì lè máa bí

3. Ìsàlẹ ikùn lè máa dun èèyàn díẹ̀díẹ̀, àbí bẹ́ẹ̀ kọ́ ni?

Ẹ máa dá mi lóhùn

Ó lè jẹ́ wí pé kì í ṣe gbogbo la ní irú ìrírí ǹkan tí mò ń sọ yìí. Ẹlòmíì èsùrẹ́, tí èyán ó ma tutọ́ ní gbogbo ìgbà, àbí bẹ́ẹ̀kọ́? Ọ̀pọ̀lọpọ̀ wa ló jẹ́ wí pé a dá agolo itọ́ tó jẹ́ pé bí ìgo Fanta, ìgo malt là ń tu ú sí.

Bẹ́ẹ̀ ni, ó bójú mu. Nítorí pé àwọn èròjà tó wà nínú àgọ ara wa ló máa ń yátọ̀ sí bó ṣe ń ṣe tẹ́lẹ̀tẹ́lẹ̀ nígbà tí a bá lóyún. Ìgbà míì wà, ibi òkè àyà báyìí lè rọra máa tàyàn, bí ìgbà tí èyán ní ọgbẹ́ inú. Àwa tí a bá ti ní irú ìrírí yìí, ẹ jẹ́ kí n rí ọwọ́ wa lókè, bóyá bí àyà ń ta wá, bóyá tí a ò bá tètè jẹun, a ó kàn rí i pé àyà ń ta wá.

Kì í ṣe àìsàn rárá, ṣùgbọ́n àwọn ǹkan tí a gbọ́dọ̀ là kọjá nítorí àwọn àyípadà tó ń dé bá àgọ ara wa. Lẹ́yìn náà, ṣé ẹ wá rí oṣù mẹ́ta àkọ́kọ́ yìí, ǹkan tó máa ń ṣẹlẹ̀ ni wí pé ọmọ yìí á bẹ́rẹ̀ sí dágbà. Ẹ mọ̀ pé bí ẹyin ló ṣe kọ́kọ́ wà tẹ́lẹ̀tẹ́lẹ̀, á wá bẹ́rẹ̀ sí máa yọ oríṣiríṣi ẹ̀ya ara díẹ̀díẹ̀, àsìkò yẹn là ń pè ní àkókò ìsọdọmọ. Kàlẹ́ndà wa kan wà níbí bayìí tí mo lè fi ṣe àpẹẹrẹ, ẹ jẹ́ kí n yọ ọ́ wá. Tí a bá wo kàlẹ́ndà yìí, ó ní ‘Stages of Birth’, ẹ wo ibi ìsàlẹ̀ yìí, ‘Ìdàgbàsókè Ọlẹ̀-inú’, àsìkò yìí ni ìgbà tí ọmọ yẹn ṣẹ̀ fẹ́ máa yọ àwọn ẹ̀ya ara jáde díẹ̀díẹ̀. Ẹ wo eléyìí báyìí, ọ̀sẹ̀ mẹ́fà nìyí, nígbà tó wà lọ́sẹ̀ mẹ́fà, ìgbà tó wà ní ọ̀sẹ̀ mẹ́jọ, ìgbà tó wà ní oṣù mẹ́ta, ẹ ó ri pé ó ti ń yátọ̀ díẹ̀díẹ̀. Ẹ wo bí orí rẹ̀ ṣe rí níbí bayìí, ẹ wo bó ṣe rí níbí, ẹ ó ri pé ó ti ń jáde. Ìgbà tó dé oṣù mẹ́ta, báwo ni? Ẹsẹ̀ ti jáde, ọwọ́ ti jáde. Ìdí nìyẹn tó fi jẹ́ wí pé tí ó bá ti di wí pé oyún ń pé oṣù mẹ́ta, tó bá ti di pé oyún fẹ́ máa bàjẹ́, ó ṣeéṣe láti ṣàn yọ bẹ́ẹ̀. Tó bá máa jáde báyẹn, á rọra ti di ọmọ díẹ̀. Wọ́n lè ní ó bí láǹgbá ó bí lánkọkọ, rárá. Nítorí wí pé ẹ̀ya ara ọmọ yẹn ò tíì jáde dáadáa ni ó ṣe rí bẹ́ẹ̀. Tí a bá wá wo oṣù mẹ́ta kejì, oṣù mẹ́ta nìyí, oṣù márùn-ún nìyí, oṣù méje nìyí, ẹ wo orí ọmọ yẹn, ó kọrí sísálẹ̀. Ṣé ẹ wá rí oṣù mẹ́ta kejì yẹn, gbogbo àwọn ǹkan tí a máa ń rí tẹ́lẹ̀tẹ́lẹ̀, bóyá bíi èébì, èṣùrẹ́, ó ti máa ń rọra dínkù díẹ̀díẹ̀. Ẹni tí ò lè jẹun déédé, á bẹ́rẹ̀ sí máa jẹun díẹ̀díẹ̀. Àsìkò yẹn, a nílò láti máa lo àwọn ògùn wa, àti oṣù mẹ́ta àkọ́kọ́ náà. Oṣù mẹ́ta àkọ́kọ́ yẹn, àwọn ògùn kan wà tó jẹ́ pé oṣù mẹ́ta àkọ́kọ́ ló wà fún. Torí àkókò tí àwọn ẹ̀ya ara ń dàgbà yìí, a gbọ́dọ̀ lo àwọn ògùn kan ní àsìkò yẹn kí ọmọ náà lè yọ dáadáa. Irú fólíkí asìdì nísinyìí, ẹni tí ò bá lò ó lóṣù mẹ́ta àkọ́kọ́, ìgbà míì wà tí ọmọ yẹn lè ní ìṣòro lásìkò ìbí. Ọ̀pọ̀lọpọ̀ wa dẹ̀ nìyí, a ò kín wá f'orúkọsílẹ̀ ní oṣù àkọ́kọ́ débi wí pé a máa lo ògùn yìí. Ṣé ẹ wá rí osù mẹ́ta ẹlẹ́ẹ̀kejì, ìyẹn tirimẹ́sítà kejì, àsìkò yẹn, a ó ti rí i wí pé ọmọ yẹn ti kúrò níbi ìsàlẹ ikùn báyìí, á ti rọra sún sókè díẹ̀. Àkókò yìí, oṣù mẹ́ta kejì yẹn, gbogbo inú rírun yẹn á rọra mọ́wọ́ dúró fún ìgbà díẹ̀, èébì á mọ́wọ́ dúró fún ìgbà díẹ̀, à á dẹ̀ bẹ̀rẹ̀ sí máa jẹun dáadáa. Ṣé ẹ wá rí oṣù mẹ́ta tó wá kẹ́yìn, ìyẹn ni trimẹ́sítà kẹ́ta, àkókò yẹn, ọmọ yẹn ti dàgbà tán, á dẹ̀ ti máa múra láti wá sí inú ayé. Tí ẹ bá wò ó, ẹ ó ri pé gbogbo ẹ̀ya ara rẹ̀ ló ti pé pérépéré, trimẹ́sítà kẹ́ta nìyẹn.

Ṣé ẹ wá rí àkókò yìí, tó bá ti di wí pé ó ti ń sún mọ́ bíi oṣù mẹ́jọ sí oṣù mẹ́sàn-án, ọmọ yẹn tó ti sún sókè tẹ́lẹ̀tẹ́lẹ̀ a tún wá rọra sún sísálẹ̀ díẹ̀ tó fi di wí pé orí rẹ̀ á lè wọ ibi ihò tí yóò gbà jáde nígbà tí a bá fẹ́ bí i. Ní àkókò yẹn, kí ni àwọn àpẹẹrẹ tí a máa máa rí?

Ìsàlẹ ikùn tí ò ti dùn wá mọ́ tẹ́lẹ̀tẹ́lẹ̀ á tún bẹ́rẹ̀ sí ní máa dùn wá torí wí pé orí ọmọ yẹn á lé eegun tó wà lẹ́yin wa, ibí yìí náà á sì tún máa dùn wá. Ìdí nìyẹn tó fi jẹ́ pé tí a bá fẹ́ dìde nígbà míì, à á kàn rí I wí pé ìsàlẹ̀ ikùn ń dùn wá. Àkókò yẹn bákan náà, à á bẹ́rẹ̀ sí máa tọ̀ ní gbogbo ìgbà. Tí a bá momi níwọ̀n ẹ ó ri wí pé ẹ̀mẹwàá náà lẹ ṣì ń lọ tọ̀, torí wí pé orí ọmọ yẹn ó ń lé ibi ilé ìtọ wa, kò kí ń jẹ́ kí ìtọ̀ lè dúró pẹ́ títí tí ìtọ̀ ó fi máa gbọ̀n wá.

Àkókò yẹn bákan náà, ìgbà míì wà tó jẹ́ wí pé a lè rí àpẹẹrẹ pé bóyá ọmọ rọra ń mú wa díẹ̀díẹ̀, á mú wa díẹ̀ á tún fi wá lẹ̀, ìyẹn là ń pè ní ìrọbí aláìjóòtọ́. Ìfúnpinpin ilé-ọmọ nìyẹn tó jẹ́ wí pé kìí ṣe pé ọmọ yẹn ti ṣetán láti wá ṣùgbọ́n ó ń múra lọ́wọ́lọ́wọ́ ni. Tó bá mú wa díẹ̀, á tún fi wá sílẹ̀. Oṣù mẹ́lòó lọmọ́ máa ń pé kí ó tó di wí pé a máa bí i? Ẹ dá mi lóhùn! Ìdáhùn: Oṣù mẹ́ẹ̀sán.

Oṣù mẹ́ẹ̀sán, ìyẹn ni pé láàárín ọ̀sẹ̀ mẹ́ta-dín-lógójì tàbí ogójì ọ̀sẹ̀, ọmọ lè wáyé. Tó bá ti jẹ́ pé ọmọ yẹn ti pé ọ̀sẹ̀ mẹ́ta-dín-lógójì, EDD wa, ìyẹn àsìkò tí wọ́n bá fún wa pé, ọjọ́ báyìí ló yẹ ká bímọ, ọ̀sẹ̀ méjì kó tó di ọjọ́ yẹn àti ọ̀sẹ̀ méjì lẹ́yìn ìgbà yẹn, a lè bímọ. Tó bá jẹ́ pé ọ̀sẹ̀ méjì sẹ́yìn EDD wa ni, kìí ṣe wí pé bóyá kògbókògbó ni ọmọ yẹn, àkókò ti tó láti wáyé. Ṣé ẹ wá rí, tó bá ti wá di wí pé ó kọjá ogójì ọ̀sẹ̀ sókè, tó ti ń lọ méjì-lé-lógòjì, ó ti kọjá àkókò-ìbí, ó ti ń kọjá ọjọ́ tó yẹ kí á bí i. Àkókò yẹn, tí a bá ti wò ó wí pé ó yẹ kí ọmọ ti máa mú wa tí ò mú wa, ó ṣeéṣe kí á fún yín ní àwọn ògùn tàbí ká gbómisókè fun yín tí ògùn wà níbẹ̀ tó fi jẹ́ wí pé ọmọ yẹn á bẹ̀rẹ̀ sí mú wa, à á dẹ̀ fi bí i lẹ́rọ̀ wọ̀ọ́. Ṣé àlàyé mi yẹn ń yé wa?

Òun ló jẹ́ kí n lo kàlẹ́ndà yìí, kí ó lè yé wa dáadáa. Bí ọmọ ṣe máa ń kọrí ni eléyìí, ipò tó yẹ kí ọmọ wà gan-an nìyẹn. Ṣùgbọ́n ìgbà míì wà tó jẹ́ wí pé ó lè má rọrùn fún ọmọ láti kọ orí sí ìsàlẹ̀ báyìí. ọmọ míì, dípò bó ṣe kọjú yìí, ó lè kọjú síwájú, ọmọ míì lè dábùú, ọmọ míì lè kọ ẹsẹ̀ sí ìsàlẹ̀ kó kọ orí sókè. Bí inú ìyá bá ṣe rí ni ọmọ ṣe máa ń kọrí nígbà míì. Torí náà, kì í ṣe wí pé bóyá ìyálé kan ló ń ṣe mí àbí ìya ìsàlẹ̀ kiní kan ló ń ṣe mí. Ìdí nìyẹn tó fi jẹ́ pé tó bá jẹ́ pé bí ọmọ yìí ṣe kọrí a ò wá lè dá a bí fún ra wa, wọ́n lè sọ wí pé wọ́n máa ṣiṣẹ́ abẹ fún wa. Ìyẹn ò túmọ̀ sí wí pé àjẹ́ kan ló ń ṣe wá. Ọmọ tó dábùú, ẹ jọ̀ọ́ báwo ló ṣe fẹ́ jáde? Kò sí bí ó ṣe fẹ́ jáde. Wọ́n á rọra la ikùn wa wọ́n á dẹ̀ gbé ọmọ yẹn jáde.

Ní àsìkò tí à ń ṣe àyẹ̀wò ṣíwájú ìbímọ yìí ni a gbọ́dọ̀ mọ̀ nípa gbogbo àwọn ǹkan yìí. Ṣé ẹ mọ̀ wí pé bí a ṣe wá bẹ̀rẹ̀ àyẹ̀wò ṣíwájú ìbímọ yìí, ọ̀pọ̀lọpọ̀ wa, kì í ṣe àkókò tó yẹ ká bẹ̀rẹ̀ la bẹ̀rẹ̀. Ẹlòmíì, oyún rẹ̀ ti pé oṣù méje kó tó wá bẹ̀rẹ̀, ẹlòmíì nígbà tó bá ṣẹ̀ pé oṣù mẹ́sàn-án la á ṣẹ̀ṣẹ̀ rí wọn pé kọ́ wá bẹ̀rẹ̀. Ṣùgbọ́n wọn ò mọ ìdí tí wọ́n fi ń ṣe ìwọ̀n. Wọ́n á wò ó wí pé wọ́n kàn ń da àwọn láàmú ni jàre, wọn ò mọ idi rẹ̀ rárárárá. Àkókò tó di wí pé a ti mọ̀ pé a lóyún, tí a bá ti mọ̀ pé a lóyún ni a gbọ́dọ̀ wá fún ìwọ̀n. Kí sì ni ìwọ̀n, kí la máa ń ṣe níbẹ̀? Ẹ ó ri wí pé tí a bá ti wá, a máa gba ọ̀rọ̀ lẹ́nu wa. Gbogbo iye ọmọ tí a ti bí, ìgbà tí a ṣe ǹkan oṣù kẹ́yìn, ká fi lè mọ iye oṣù tí oyún tó wà nínú wa pé àti gbogbo àwọn ìtàn míràn bóyá nípa ìfúnpá tàbí bóyá a ti ṣiṣẹ́ abẹ kan tẹ́lẹ̀tẹ́lẹ̀, kí á lè mọ bí a ó ṣe máa tọ́jú wa àbí bóyá àìsàn kan wà tí à ń gba ìtọ́jú fún, à á lè mọ bí a ṣe máa ṣe é. Tí a bá ti wá, ẹ ó ri wí pé oríṣiríṣi àyẹ̀wò ni a máa ń ṣe. A ó ṣe ìfúnpá wa, wọ́n máa yẹ ìtọ wa wò fún purotéénì àti gúlúkósì, a dè máa wọ̀n wá. Ó ní ìdí tí a ṣe ń ṣe gbogbo àwọn ǹkan yìí, kì í ṣe pé bóyá a kàn ń ṣe é lásán ní àsìkò tí à ń ṣe é yẹn. Àsìkò tí à ń ṣe ìwọ̀n yìí la máa kọ àwọn àyẹ̀wò tí a máa ṣe fún wa. A máa ṣàyẹ̀wò bí ẹ̀jẹ wa ṣe gbéra sí CTV. Olóyún tí ẹ̀jẹ rẹ̀ bá ti kọjá ọgbọ̀n sísálẹ̀, ẹ̀jẹ̀ rẹ̀ ti lọlẹ̀ o. Bóyá kò jẹun dáadáa tàbí kò ṣe àwọn ǹkan tó yẹ kó ṣe, kò jẹ èso àbí kò lo àwọn ògùn tó yẹ kó lò, ẹ̀jẹ̀ ti lọọlẹ̀. A máa wo irúfẹ́ ẹ̀jẹ wa. Kí ni ìrúfẹ́ ẹ̀jẹ̀, kí sì ni ìdí tí a fi ń wo irúfẹ́ ẹ̀jẹ wa? Kí á fi lè mọ̀ ṣé a ní purotéénì lára páádì ẹ̀jẹ̀ pupa wa ni àbí a ò ní purotéénì lára páádì ẹ̀jẹ̀ pupa wa. Ṣé ẹ mọ̀ wí pé ẹni tó bá jẹ́ pé kò ní purotéénì lára páádì ẹ̀jẹ̀ pupa rẹ̀, tí ọkọ sì ní purotéénì lára páádì ẹ̀jẹ̀ pupa rẹ̀, kí la máa ń fún wọn? Àwa tí a ti gba abẹ́rẹ́ yẹn, kí la máa ń fún wọn? Anti-Rhesus. A máa ń fún wọn lábẹ́rẹ́ tó fi jẹ́ pé ọmọ tó wà nínú, à á lè bí i lálàáfíà. Eléyìí tí a sì bí yẹn, àwọn mìíràn tó ń bọ̀ lẹ́yin rẹ̀ wọ́n á lè wà láàyè, kò ní jẹ́ pé a máa máa bí wọn, wọ́n á máa kú. Ṣé ohun tí mò ń sọ yẹn yé wa?

Lẹ́yìn ìgbà yẹn, a tún máa ṣe jẹ́nótáípu wa, bóyá AS ni wá, bóyá AC ni wá, bóyá SS ni wá, torí wí pé jẹ́nótáípu wa tún máa ń sọ irú ìtọ́jú tí a máa fún wa nínú oyún. Torí náà, gbogbo àwọn àyẹ̀wò yìí ni a gbọ́dọ̀ ṣe, jẹ̀dọ̀jẹ̀jọ̀ wà níbẹ̀, HIV wà níbẹ̀, a gbọ́dọ̀ yẹ̀ ẹ́ wò kí á lè mọ irú ìtọ́jú. Ẹni tó bá jẹ́ pé ó ní HIV, ó ní àwọn ògùn tó yẹ kí wọ́n máa lò kó tó di wí pé wọ́n bímọ. Nígbà tí wọ́n bá dẹ̀ bímọ tán, ọmọ náà ní ògùn tó máa lò, ìyá náà ní ògùn tó máa lò.

Tó bá jẹ́ wí pé jẹ̀dọ̀jẹ̀dọ̀ ni, ó ní abẹ́rẹ́ tí wọ́n máa gbà. Tí a bá ti yẹ̀ ẹ́ wò tí a rí i wí pé ìyá ní i tàbí ọmọ náà ní i nígbà tí a bá bí i. Gbogbo àwọn àyẹ̀wò yẹn, à á wá kó èsì àyẹ̀wò náà wá, à á fi mọ kí ni ǹkan tó ń ṣẹlẹ̀ pẹ̀lú àgọ ara wa. Tí a bá dẹ̀ wá fún àyèwò ṣíwájú ìbímọ, ẹ mọ̀ pé ibẹ̀ la ti máa gbọ́ gbogbo àwọn ìgbésẹ̀ tó yẹ kí a gbé ní àsìkò inú oyún. Tí ò fi ní jẹ́ pé ìtọ́jú tí ò yẹ ká fún ara wa, a ò ní lè fún ara wa.

Àwọn ìtọ́jú tí a tún gbọ́dọ̀ gbà ní àkókò àyèwò ṣíwájú ìbímọ, ẹ ó ri wí pé a máa ń gbọ́ mímí ọmọ, àbí ṣé wọn kì í gbọ́ mímí ọmọ wa ni? Tí a bá ti wá sí ìwọ̀n, ó ní nǹkankan tí a máa fi gbọ́ mímí pé ṣé ọmọ yìí ń mí dáadáa? Ọmọ tí ò bá mí dáadáa, ó ní ǹkan tí a máa ṣe. Bóyá a máa fún ìyá lóògùn tàbí ká dá a dúró pé wàhálà tí ẹ̀ ń fún ọmọ yìí ṣe ti pọ̀jù, ẹ wá simi. Ìgbà míì wà a máa ní kí a lọ ya ultrasound kí á lè mọ bí ọmọ yìí ṣe wà nínú ikùn wa. Nígbà tí a bá dẹ̀ ṣe àwọn ǹkan yìí tán, ẹ̀yìn ìgbà yẹn, a ó fún wa ní déétì tí a máa padà wá. Àwa tó bá jẹ́ wí pé oṣù mẹ́ta àkọ́kọ́ ni oyún wa wà, ó ní iye ìgbà tí a máa fún wa, ọ̀sẹ̀ mẹ́rin la máa fún wa pé kí ẹ padà wá. Tó bá jẹ́ oṣù mẹ́ta kejì, à á fún wa ní ọ̀sẹ̀ méjì-méjì pé kí á fi padà wá. Oṣù mẹ́ta tó kẹ́yìn, ó ṣe é ṣe tí ó bá ti súnmọ́ a lè ní ká máa wá ní ọ̀sọ̀ọ̀sẹ̀, kí á lè máa mójú tó bí oyún yẹn bó ṣe ń gbèrú sí i. A máa ń sọ fún wa, oríṣiríṣi ìmúrasílẹ̀ tí a gbọ́dọ̀ ní ní àkókò oyún. Kì í ṣe wí pé, ẹ mọ̀ pé àlejò oṣù mẹ́sàn-án kì í ṣe àlejò ọjọ́ kan. Ó ní àwọn ìmúrasílẹ̀ tí a gbọ́dọ̀ mú tó fi jẹ́ wí pé a ó fi múra sílẹ̀ de ọmọ tó ń bọ̀.

Ọmọ yìí kò tíì wá inú ayé rí, àwa náà la dẹ̀ máa kí wọn káàbọ̀. Nínú oyún, gbogbo àwọn oúnjẹ tó yẹ kí á jẹ wà níbẹ̀, òògùn, mo ti sọ̀rọ̀ lórí àwọn ògùn tí a máa lò. Oúnjẹ tí a gbọ́dọ̀ máa jẹ nínú oyún gbọ́dọ̀ jẹ́ oúnjẹ tó kún fún èròja aṣaralóore. Gbogbo oṣù mẹ́sàn-án tí a máa lò yìí, oúnjẹ tó kún fún èròja aṣaralóore ni. Kí ni àwọn èròjà tó wà nínú oúnjẹ tó kún fún èròja aṣaralóore? Ó gbọ́dọ̀ ní tááṣì, tí à ń pè ní oúnjẹ afárá lókun, ó gbọ́dọ̀ ní purotéénì, ó gbọ́dọ̀ ní fítámínì, ó gbọ́dọ̀ ní ọ̀rá àti òróró, a sì gbọ́dọ̀ máa mu omi dáadáa. Èso àti ewébẹ̀ náà ṣe pàtàkì gan ní àkókò tí a wà nínú oyún. Kì í ṣe pé bóyá mò ń jẹ Indomie àbí mò ń mu ẹ̀kọ abí kúlí àbí róbó, rárá. Oúnjẹ tó kún fún èròja aṣaralóore, oúnjẹ tó jẹ́ wí pé ó pé. Tó bá jẹ́ wí pé ẹ̀kọ ni mo bá fẹ́ mu, ẹ̀kọ yẹn gbọ́dọ̀ ní bóyá moinmoin àbí àkàrà, mílíkì náà. Ẹ jọ̀ọ́, mílíkì ₦100 ò pọ̀jù fún wa láti rà. Kí á dẹ̀ máa jẹ ẹyin, ó kéré tán ẹ̀mẹ́ta ní ọ̀sẹ̀. A máa rí ẹyin ₦100, a máa rí oní ₦150 tí a máa jẹ. Kí á dẹ̀ máa mu omi dáadáa, ó kéré tán, látàárọ̀ di ilẹ̀ ṣú, a gbọ́dọ̀ mu omi lítà mẹ́rin, lítà mẹ́ta sí mẹ́rin kí ó tó di wí pé ilẹ̀ máa ṣú. Báwo la ṣe máa wọ̀n-ọ́n? Omi inú ọ̀rá kọ̀ọ̀kan, ó kéré tán, tí a bá mu bíi mẹ́jọ rẹ̀ kí ilẹ̀ tó ṣú, kò tí ì pọ̀jù. Ṣùgbọ́n ẹ̀rù máa ń bà wá torí wí pé a ó ma lọ tọ̀ ní ẹ̀mẹwàá, rárá. Pé à ń lọ tọ̀ yẹn, kò túmọ̀ sí wí pé kí a má mu omi. A lè mú ike omi kí a máa rọ ọ́ sí i. Kí á fi lè mọ̀ pé ṣé lóòtọ́ ni mò ń mu omi. Ẹ ó ri wí pé tí a bá ń yẹ ìtọ̀ wa wò, mo máa ń sọ fún wa wí pé ìtọ̀ yín yìí ti pọ́n jù, ẹ ò mu omi dáadáa. Torí náà, ẹ jẹ́ ká mu omi dáadáa.

Bákan náà, nínú oyún yìí, a gbọ́dọ̀ mójú tó ìtọ́jú ara wa. Kí á wẹ̀, ó kéré tán, ẹ̀ẹ̀mejì lójúmọ́. Kí á fọ gbogbo àwọn àwọ̀tẹ́lẹ̀ wa, àwọn aṣọ tí a bá máa wọ̀ náà, kí ó mọ́ tónítóní. Irun orí wa, ẹ jẹ́, mo mọ̀ pé gbogbo àwa tí a wà níbí yìí, irun orí wa rẹwà dáadáa. Kí á ṣe é kó rẹwà, kí àwa náà dùn-ún wò. Àyíká wa náà, kí a tọ́jú ẹ̀. Kí ó má jẹ̀ wí pé inú ilé wa máa dọ̀tí àbí kó jẹ́ wí pé nígbà tí a bá ń múra láti bímọ nìkan la máa ṣẹ̀ṣẹ̀ tọ́jú inú ilé. Oyún wa ò ní kí á má gbálẹ̀ inú ilé o, kò ní kí á má gbálẹ̀ àyíká. Ṣé ohun tí mò ń sọ yẹn yé wa? Kò ní kí á má f'ọṣọ, kò dẹ̀ ní kí á má dàná. Torí náà, ẹ jẹ́ kí á tọ́jú àyíká wa.

Ẹ̀fọn ò gbọdọ̀ máa jẹ wá. Ẹ ó ri wí pé à ń fún wa ni ẹ̀wọ̀n apẹ̀fọn kí ẹ̀fọn má bàá rí ààyè jẹ wá. Tó bá dẹ̀ jẹ́ wí pé a ní àìsàn ibà, ó ti ní òògùn tí à ń fún wa. A dẹ̀ tún fún wa ní àwọn òògùn kan náà, Fansider àbí tó bá ṣá à ti jẹ́ mẹ́tamẹ́ta yẹn tí a máa ń fún wa pé kí á lò ó, ẹ̀ẹ̀kan lóṣù, ibà ò ní lè wá. A máa dá a dúró lónì torí a ò lè sọ gbogbo rẹ̀ tán. Tí a bá tún wá ní ìgbà míràn, a ó tùn máa tẹ̀síwájú níbi tí a ti parí rẹ̀ yìí.

Ẹ ṣe é, a dúpẹ́ o.

Ìbéèrè ló kù